## Rješenje Ustavnog suda Republike Hrvatske broj U-III-402/1998 od 10

### NN 31/1999 (31.3.1999.), Rješenje Ustavnog suda Republike Hrvatske broj U-III-402/1998 od 10

# USTAVNI SUD REPUBLIKE HRVATSKE

Ustavni sud Republike Hrvatske, u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković i Mladen Žuvela, odlučujući
o ustavnoj tužbi M. O. iz D., zastupanog po punomoćniku M. S., odvjetniku
iz Z., na sjednici održanoj dana 10. ožujka 1999. godine donio je sljedeće

## **RJEŠENJE**

I. Ustavna tužba se odbacuje.

II. Ovo rješenje objavit će se u "Narodnim novinama".

Obrazloženje

Podnositelj je podnio ustavnu tužbu povodom rješenja Vrhovnog suda Republike
Hrvatske, broj: Kž-176/1998-3 od 27. travnja 1998. godine, kojim je odbačena
kao nedopuštena žalba podnositelja podnijeta protiv rješenja Županijskog
suda u D., broj: Kv-47/98, Kio-38/98 od 18. travnja 1998. godine. Tim rješenjem
izvanraspravno vijeće Županijskog suda prihvatilo je žalbu Županijskog
državnog odvjetnika u D. te je preinačilo rješenje istražnog suca od 17.
travnja 1998. godine, kojim je ukinut pritvor protiv podnositelja, na način
da je određen pritvor protiv podnositelja ustavne tužbe.

Podnositelj smatra kako mu je osporenim rješenjem Vrhovnog suda povrijeđeno
ustavno pravo iz članka 24. stavak 3. Ustava Republike Hrvatske kojim je
propisano da se svaka osoba koja je uhićena ili pritvorena ima pravo žaliti
sudu, koji će bez odgode odlučiti o zakonitosti lišenja slobode.

Ne postoje pretpostavke za odlučivanje o ustavnoj tužbi.

Odredbom članka 28. Ustavnog zakona o Ustavnom sudu Republike Hrvatske
("Narodne novine", broj 13/91 - nastavno: Ustavni zakon) propisano je da
svatko može podnijeti Ustavnom sudu tužbu ako smatra da mu je odlukom sudbene,
upravne vlasti ili drugih tijela koja imaju javne ovlasti, povrijeđeno
jedno od Ustavom utvrđenih sloboda i prava čovjeka i građanina.

Svrha i cilj ustavnosudske zaštite povodom ustavne tužbe je da se ukine
protuustavna odluka kojom je povrijeđeno neko ustavno pravo. Prema odredbi
članka 30. Ustavnog zakona Ustavni sud će odlukom kojom usvaja ustavnu
tužbu ukinuti osporeni akt kojim je povrijeđeno ustavno pravno i vratiti
nadležnom tijelu na ponovni postupak.

Odredbom članka 26. Ustavnog zakona propisano je da će Sud rješenjem
odbaciti ustavnu tužbu, između ostalih propisanih slučajeva i u slučaju
kada ne postoje pretpostavke za odlučivanje o biti stvari.

U konkretnom slučaju u vrijeme podnošenja ustavne tužbe, ona je bila
pravodobna i dopuštena. Međutim, tijekom ustavnosudskog postupka, istražni
sudac je rješenjem broj: Kio-38/98 od 23. lipnja 1998. godine, koje je
potvrđeno rješenjem Županijskog suda u D., broj: Kv-90/98 od 24. lipnja
1998. godine, ukinuo pritvor protiv podnositelja ustavne tužbe.

Budući da je pritvor ukinut te je odluka koja se osporava ustavnom tužbom
stavljena izvan snage, to su prestale postojati pretpostavke za odlučivanje
o biti stvari podnesene ustavne tužbe.

Iz tih razloga je, temeljem odredbe članka 26. Ustavnog zakona, riješeno
kao u izreci.

Objava ovog rješenja (točka II. izreke) temelji se na odredbi članka
20. stavak 1. Ustavnog zakona.

Broj: U-III-402/1998
Zagreb, 10. ožujka 1999.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 31/1999-635